
	Noteikumu (grozījumu) projekts
 Grozījumi Ministru kabineta 2021. gada 1. jūnija noteikumos Nr. 345 "Aizsargātā lietotāja tirdzniecības pakalpojuma noteikumi"
	Iebildums (FM - 02.03.2026.)
Norādām, ka Ministru kabinets 2025.gada19.novembrī ir uzdevis (prot. 48 43. § 6.punkts) Klimata un enerģētikas ministrijai sadarbībā ar Ekonomikas ministriju līdz 2026.gada 1.martam sagatavot priekšlikumus aizsargāto elektroenerģijas lietotāju atbalsta sistēmas pilnveidošanai un normatīvajos aktos noteiktā kārtībā iesniegt izskatīšanai Ministru kabinetā priekšlikumus par nepieciešamajām izmaiņām. Ņemot vērā, ka minētais uzdevums šobrīd nav izpildīts, neatbalstām noteikumu projekta tālāku virzību. Vēršam uzmanību, ka aizsargāto elektroenerģijas lietotāju atbalsta sistēma jāpilnveido, nodrošinot atbalstu tiem, kam tas visvairāk ir nepieciešams.
Nav atbalstāms arī piedāvātais risinājums, kas paredz līdzekļus aizsargāto lietotāju atbalstam piešķirt no valsts budžeta programmas 02.00.00 “Līdzekļi neparedzētiem gadījumiem”. Norādām, ka likuma “Par valsts budžetu 2026. gadam un budžeta ietvaru 2026., 2027. un 2028. gadam” Klimata un enerģētikas ministrijas budžeta programmā 03.00.00 “Elektroenerģijas lietotāju atbalsts” ir paredzēts finansējums aizsargāto lietotāju atbalstam 2026.gadam un turpmāk ik gadu 18 616 074 euro apmēra, turklāt atbilstoši minētā likuma 72.pantam budžeta resora "74. Gadskārtējā valsts budžeta izpildes procesā pārdalāmais finansējums" programmā 23.00.00 "Valsts atbalsta programmas un citi valsts nozīmes pasākumi" ir paredzēts finansējums aizsargāto elektroenerģijas lietotāju atbalstam 4 000 000 euro apmērā. Attiecīgi uzskatām, ka atbalsts ir nodrošināms šim mērķim paredzētā finansējuma ietvaros, izpildot Ministru kabineta 2025.gada19.novemba sēdē doto uzdevumu.
Piedāvātā redakcija
-
	Nav ņemts vērā
Ministru kabineta 2025. gada 19. novembra sēdes protokollēmumā dotais uzdevums paredzēja līdz 2026. gada 1. martam sagatavot priekšlikumus aizsargāto elektroenerģijas lietotāju atbalsta sistēmas pilnveidošanai. Minētajā uzdevumā nav noteikts, ka pilnveidošanai jāizpaužas kā atbalsta saņēmēju loka sašaurināšanai vai mehānisma reorganizācijai. Jāuzsver, ka jau uzdevuma došanas brīdī valdībā pastāvēja atšķirīgi viedokļi par to, vai atbalsta sistēma būtu pārskatāma ar mērķi samazināt atbalsta saņēmēju loku budžeta līdzekļu taupības nolūkā. Klimata un enerģētikas ministrija šādu pieeju neatbalstīja, un arī šobrīd to neuzskata par sociāli atbildīgu risinājumu, īpaši ņemot vērā 2026. gada sākuma ārkārtēji aukstos laikapstākļus - šī apkures sezona ir bijusi aukstākā pēdējo 15 gadu laikā, būtiski palielinot mājsaimniecību elektroenerģijas patēriņu un izmaksu slogu.
Šādos apstākļos atbalsta saņēmēju loka pārskatīšana ar mērķi to sašaurināt būtu sociāli bezatbildīga un pretrunā ar valsts konsekvento politiku mazaizsargāto grupu aizsardzībā. Turklāt tas būtu pretrunā arī Latvijas Nacionālā attīstības plāna 2021.–2027. gadam uzstādījumiem attiecībā uz ģimeņu ar bērniem un personu ar invaliditāti atbalstu.
Attiecībā uz daudzbērnu ģimenēm jāuzsver, ka, lai arī šo ģimeņu ienākumu līmenis Latvijā ir neviendabīgs, pētījuma dati (avots: https://telos.lv/atkartots-aicinajums-petijumam/) apliecina ievērojamu ienākumu nevienlīdzību šajā grupā. Vairāk nekā piektdaļa pāru ar trim vai vairāk bērniem savus ikdienas izdevumus sedz ar grūtībām vai ar lielām grūtībām; 42% mājsaimniecību ar trim vai vairāk bērniem nevar atļauties segt neparedzētus izdevumus 365 euro apmērā, 10% pēdējo 12 mēnešu laikā bijuši parādā par komunālajiem maksājumiem vai kredītsaistībām. Tas apliecina, ka daudzbērnu ģimenes ir sociāli un ekonomiski ievainojama grupa, īpaši strauju energoresursu cenu svārstību apstākļos.
Vienlaikus demogrāfijas veicināšana un ģimeņu ar bērniem atbalsts ir viens no Latvijas ilgtermiņa attīstības stratēģiskajiem mērķiem. Latvijas Nacionālā attīstības plāna 2021.–2027. gadam 34. punkts paredz, ka dzimstību un bērnu labklājību veicinoša politika, īpaši atbalstot daudzbērnu ģimeņu veidošanos, ir būtiska valsts pastāvēšanai un izaugsmei. Savukārt 53. punkts uzsver nepieciešamību turpināt dzimstību veicinošu politiku un atbalstu daudzbērnu ģimenēm, bet 93. punkts norāda uz nepieciešamību mazināt nabadzības risku daudzbērnu ģimenēs un ģimenēs, kurās ir personas ar invaliditāti. Tāpat 107. punkts akcentē publiskā sektora atbildību nodrošināt sociālo un ekonomisko iekļaušanu personām ar invaliditāti un aprūpējamu personu ģimenēm, bet 322. punkts uzsver demogrāfisko tendenču radītos riskus ilgtspējīgai tautsaimniecības attīstībai. Latvijas Nacionālā attīstības plāna 2021.–2027. gadam arī norādīts, ka iedzīvotāju skatījumā prioritāri atbalstāmās grupas ir ģimenes, kurās audzina bērnus ar invaliditāti un daudzbērnu ģimenes.
Vienlaikus Klimata un enerģētikas ministrija uzskata, ka ar šiem grozījumiem tiek izpildīts Ministru kabineta dotais uzdevums par atbalsta sistēmas pilnveidošanu. Pilnveidošana nav reducējama tikai uz strukturālām vai fiskāli ierobežojošām izmaiņām, tā var izpausties arī kā mērķēta, samērīga un īslaicīga atbalsta apjoma korekcija atbilstoši faktiskajai situācijai tirgū un sabiedrības vajadzībām. Noteikumu projekts paredz uz vienu mēnesi palielinātu atbalsta apmēru kompensējot to periodu, kad elektroenerģijas patēriņš un cenas ir bijušas īpaši augstas, tādējādi elastīgi reaģējot uz ārkārtas apstākļiem. No Klimata un enerģētikas ministrijas viedokļa tieši šāda pieeja - mērķēta, terminēta un uz situācijas analīzi balstīta korekcija - šobrīd ir uzskatāma par atbilstošu priekšlikumu aizsargāto elektroenerģijas lietotāju atbalsta sistēmas pilnveidošanai, kā to paredz Ministru kabineta 2025. gada 19. novembra uzdevums.
	Noteikumu (grozījumu) projekts

	Noteikumu konsolidētā versija
38.5 Lai piemērotu šo noteikumu 38.4 punktā paredzēto atbalstu par 2026. gada martu, birojam atkārtoti veikt šo noteikumu 34.2. apakšpunktā minēto datu apmaiņu līdz 2026. gada 31. martam."
	Priekšlikums (EM - 27.02.2026.)
Tā kā ne visos gadījumos atkārtota datu apmaiņa ir nepieciešama (gadījumi pēc 2026.gada 17.marta), turklāt šobrīd nav skaidri paredzams noteikumu spēkā stāšanās datums, Birojs iesaka precizētu punkta redakciju, attiecībā uz atbalstu par 2026.gada martu pieļaujot datu apmaiņas veikšanu līdz 31.03.2026. 
Piedāvātā redakcija
38.5 Lai piemērotu šo noteikumu 38.4 punktā paredzēto atbalstu par 2026. gada martu, birojam veikt šo noteikumu 34.2. apakšpunktā minēto datu apmaiņu līdz 2026. gada 31. martam.
	Ņemts vērā

